Bibele ya mina Yo tirhela no Dyondza Buku ya vu3

Yesu a velekiwa
Ta Yesu enkhubyeni wa vukati
Musamariya wa musa
Ta Yesu ni xidzedze
Ta Zakiya
Yesu wa hanya

bible society
of south africa

© Bible Society of South Africa 2020

Yesu a velekiwa

Yosefa na Mariya va suka emutini wa Nazareta va ya emutini wa Betlehema.

Loko va fikile eBetlehema, va kuma leswaku a ku nga ri na byetlelo bya vona endlwini ya vaendzi.

Loko va ri kwale Betlehema, Mariya a kuma n’wana.

A n’wi phutsela hi swincekana, a n’wi lata exitsengeleni.

Varisi van’wana a va heta nkarhi wa vona wa vusiku va ri enhoveni.

A va risa tinyimpfu ta vona.

Ntsumi ya Hosi yi humelela yi tikomba eka varisi.

Ku kwetsima ka Hosi ku vangama ku va voninga. Kutani va tshuka, va chava swinene.

Ntsumi yi ku ka vona: “Mi nga chavi! Ndzi mi tisela mahungu lamanene.

Namuntlha, vusiku byebyi, Yesu u velekiwile kwale Betlehema.

Hi yena Hosi, Mi ta kuma n’wana, a phutseriwile hi swincekana, a latiwile exitsengeleni.”

Ku dzuneka a ku ve ka Xikwembu!
Ku dzuneka a ku ve ka Xikwembu!

Hi nomu lowu ku va ni mavandla ya tintsumi ti ta hi le matilweni, ti yimbelela, ti ku:

“Ku dzuneka a ku ve ka Xikwembu ematilweni ya le henhla-henhla, ku rhula a ku ve kona emisaveni eka vanhu lava xi va tsakelaka.”

Tintsumi ti tlhelela ematilweni.

Kutani varisi va byelana va ku: “A hi yeni eBetlehema, hi ya vona leswi humeleleke.”

Kutani va hatlisa va ya kona. Va fika va kuma Mariya na Yosefa. Va vona na n’wana loyi a a etlele a latiwile exitsengeleni.

Vavanuna van’wana va tintlhari va tile va ta lava Yesu.

Va fambile mpfhuka wo leha va sukela evuxeni.

Va pfunile hi nyeleti ku kuma laha Yesu a a ri kona.

Nyeleti leyi, a yi rhangela tintlhari ku kondza yi yima laha n’wana a a ri kona. Loko vavanuna lava va vona nyeleti, va tsaka swinene.

Tintlhari leti ti nghena endlwini.

Loko ti vona n’wana a ri na Mariya mana wa yena, ti nkhinsama ti n’wi gandzela.

Kutani va humesa tinyiko ta vona leti a va ti tisele n’wana.

A ku ri ni nsuku, ni mirha, ni mirhi ya risuna.

Ta Yesu enkhubyeni wa vukati

Emutini wa Kana a ku ri ni nkhuvo wa vukati.

Mana wa Yesu a a ri kona kwale nkhubyeni. Yesu kun’we ni vadyondzisiwa va yena na vona a va rhambiwile.

Hiloko vhinyo yi va helela.

Mana wa Yesu a ku ka yena: “A va ha ri na vhinyo.”

Yesu a n’wi hlamula a ku: “We manana, hikwalaho ka yini u nghenelela etimhakeni ta mina?

Nkarhi wa mina a wu si fika.”

Mana wa Yesu a ku ka malandza: “Endlani hinkwaswo leswi a nga ta mi byela swona.”

A ku ri ni tinkho ta 6 ta mati leti a ti endliwile hi maribye.

Yesu a ku ka malandze: “Tatani tinkho leti hi mati.”

Va ti tata ti ku mpha!

Kutani Yesu a byela malandza, a ku: “Sweswi kelelani mi yisa eka mufambisi wa nkhuvo.”

Mufambisi wa nkhuvo a ringa mati lawa a ma hundzukile ma endla vhinyo.

Mufambisi wa nkhuvo a a nga tivi lomu vhinyo leyi a yi huma kona.

Kutani a vitana muteki a ku ka yena:

“Vanhu hinkwavo va toloverile ku humesa vhinyo leyo nandziha eku sunguleni.

Kambe wena u hlayisile vhinyo leyo nandziha ku fikela sweswi!”

Mahlori lawa yo sungula, Yesu u ma endlile eKana.

Kutani vadyondzisiwa va yena va pfumela eka yena.

Musamariya wa musa

Siku rin’wana, Yesu a a vulavula ni vanhu.

Wanuna un’wana a n’wi vutisa a ku: “Xana munhu-kulorhi i mani?”

Hiloko Yesu a rungulela vanhu mhaka leyi nge:

Siku rin’wana, munhu un’wana a a ri karhi a famba endleleni.

A wela emavokweni ya swigevenga.

Swi n’wi ba swi n’wi handzulela swiambalo.

Swi lave ku n’wi dlaya, swi n’wi siya a etlele.

Muprista a rhelela hi ndlela yaleyo.

Loko a vona wanuna loyi, a papalata hi le tlhelo.

Tanihi sweswo, ku ta un’wana wa vapfuni va le Tempeleni.

A tshinela ku ya vona loyi a biweke. Kutani a hundza hi le tlhelo a papalata.

Kumbe munhu wo huma etikweni ra le Samariya a a ri eriendzweni.

Loko a vona mbuyangwana loyi a biweke hi swigevenga, a n’wi twela vusiwana, a tshinela ku ya laha a a ri kona.

A n’wi chela mafurha ni vhinyo etimbangeni a tlhela a n’wi bohelela.

A khandziyisa la biweke ehenhla ka mbhongolo.

A yisa munhu loyi endlwini ya vaendzi.

A fika endlwini ya vaendzi a n’wi ongola.

Hi siku leri tlhandlamaka a humesa mali ya silivhere.

A yi nyika muhlayisi wa yindlu ya vaendzi a ku: “N’wi hlayise. Loko ndzi vuya hi ndlela leyi ndzi ta ku hakela hinkwaswo swa vuongori bya kona.”

Loko Yesu a hetile ku va rhungulela mhaka leyi, a va vutisa a ku: “Xana hi mani la nga tikomba munhu-kulorhi eka munhu loyi a biweke hi swigevenga xana?”

Wanuna a hlamula a ku: “Hi loyi a n’wi endleleke tintswalo.”

Hiloko Yesu a ku ka yena: “Famba, u endla tanihi yena.”

Ta Yesu ni xidzedze

Yesu a nghena endzeni ka byatso.

Vadyondzisiwa va yena na vona a va ri ebyatsweni.

Va sungula ku khupukela entsungeni lowun’wana wa tiva.

Yesu a a etlele exihondzweni xa le ndzhaku endzeni ka byatso.

Kutani ku pfuka xidzedze lexikulu. Moya wu ba hi matimba.

Magandlati ma nghena ebyatsweni, byi ko byi lava ku mbombomela.

Kambe Yesu a a ha etlele.

Vadyondzisiwa va ya eka Yesu, va fika va n’wi pfuxa.

Va ku: “Hosi, hi ponise! Hi lava ku fa.”

Yesu a ku: “Hikwalaho ka yini mi chava?” Kutani Yesu a pfuka.

A lerisa no miyeta moya, a yimisa magandlati.

A ku: “Miyelani, mi ku whi!”

Kutani ku va ni ku rhula lokukulu.

Vadyondzisiwa va hlamala, va tlhela va chava. Va byelana va ku: “Munhu loyi i mani? Loyi a ngo yingisiwa hi moya ni magandlati!”

Kutani Yesu ni vadyondzisiwa va yena va tluta va tsemekanya tiva.

Ta Zakiya

A ku ri ni munhu loyi a va ku i Zakiya.

Hinkwavo a va n’wi tiva.

Zakiya a a ri xifumi, a tshama eYeriko.

Vanhu a va nga n’wi rhandzi hikuva a a ri muhlengeleti wa swibalo.

Zakiya a a hlengisa vanhu emali.

Mali ya kona a yi ri ya vuhosi.

Siku rin’wana, Yesu a fika eYeriko.

Zakiya a a navela ku vona leswaku Yesu i munhu wa njhani,

kambe a a nga swi koti hikuva a a komile.

Kutani Zakiya a tsutsuma a rhangela ntshungu a khandziya murhi.

Murhi wa kona, Zakiya u lo wu khandziya leswaku a ta vona Yesu.

Loko Yesu a fika endhawini yaleyo, a languta ehenhla.

Kutani a ku: “Zakiya, hatlisa u xika. Ndzi fanele ku ya emutini wa wena namuntlha.”

Zakiya a hatlisa a xika.

Zakiya a amukela Yesu endlwini ya yena.

Zakiya a tsaka ngopfu.

Hinkwavo vanhu lava va nga swi vona va sungula ku vilela.

A va ku: “Yesu u rhurheriwile hi wanuna wa mudyohi!”

Zakiya a suka a yima, a byela Yesu a ku:

“Hosi, hinkwaswo leswi ndzi nga na swona, ndzi ta swi avanyisa hi le xikarhi ndzi nyika swisiwana.

Loko ndzi xisile munhu, ndzi ta n’wi tlherisela ka mune leswi ndzi nga n’wi tekela swona.”

Yesu a ku: “Namuntlha hinkwaswo swi lulamile nakambe laha ndyangwini lowu. Ndzi tile ku ta ponisa vanhu lava va lahlekeke.”

Vonani hilaha Zakiya a nga tsaka ha kona!

Yesu wa hanya

Yesu ni vadyondzisiwa va yena va ya entangeni.

Yesu a khongela a ku: “Endla hi mina leswi u lavaka ku endla swona.”

Kutani Yudasi a fika a rhangerile vavanuna lava hlomeke hi matlhari ni swigiya.

Va ta va ta khoma Yesu, kutani va ya na yena eka Muprista Lonkulu.

Muprista Lonkulu a vutisa Yesu, a ku ka yena: “Xana u N’wana wa Xikwembu?” Yesu a hlamula a ku: “U vula swona.”

Hiloko Muprista Lonkulu a byela huvo hinkwayo, a ku: “Xana hi fanele ku endla yini hi Yesu?”

Vona va hlamula va ku: “U fanele ku fa.”

Vakulukumba va Vayuda va teka Yesu va n’wi yisa eka Pilato. Pilato a nyiketa Yesu eka masocha.

Masocha ma hlekula Yesu, ma n’wi tlhandleka harhi ya mitwa enhlokweni.

Va yisa Yesu endhawini leyi va nge i Gologota.

Gologota swi vula “Ndhawu ya Pala”.

Masocha ma belela Yesu eka xihambano.

Mariya mana wa Yesu a a yimile kusuhani.

A a ri na Yohane, munhu loyi Yesu a a n’wi rhandza ngopfu.

Yesu a ku ka mana wa yena: “Loyi i n’wana wa wena.”

A byela na Yohane, a ku: “Loyi i mana wa wena.”

Kutani Yohane a amukela Mariya ekaya ka yena.

Yesu a huwelela hi rito leri tlakukeke, kutani a fa.

Va hawula Yesu exihambanweni, kutani va n’wi lahla entangeni.

Va veka ribye lerikulu enyangweni ya sirha.

Hi Sonto nimixo vavasati van’wana va ya esirheni.

Va vona leswaku ribye ri khunguluxiwile.

Kambe ntsumbu wa Yesu a wu nga ri kona.

Ntsumi ya le matilweni yi byela vavasati, yi ku: “Yesu wa hanya! Fambani mi ya byela vanghana va yena.”

Siku rolero vavanuna vambirhi a va ri endleleni, va kongoma le Emawusi.

A va ri karhi va vulavula hi leswi swi nga humelela.

Timbilu ta vona a ti ri ni gome ngopfu.

Yesu a ta a ta famba na vona.

A va byela leswaku a swi n’wi fanerile ku ya eku feni.

Loko va fikile emutini, vavanuna va ku ka Yesu: “Tshama na hina u nga hundzi.”

Yesu a nghena a tshama ehansi leswaku a ta dya na vona.

Loko Yesu a nkhensile, a phema xinkwa kutani vavanuna va swi vona leswaku hi yena Yesu! Kambe Yesu a nyamalala.

Xikan’we-kan’we vavanuna va tlhelela eYerusalema.

Va byela vanakulobye leswi swi nga humelela, va ku, va vonile Yesu.

A va ha hlamusela hilaha va voneke Yesu hakona. Kutani a humelela ye n’winyi, a yima exikarhi ka vona.

Yesu a va byela, a ku: “Hi mina hi xiviri.”

Va tsaka ngopfu, hikuva a va swi vona leswaku Yesu wa hanya!

Bibele ya mina Yo tirhela no Dyondza Buku ya vu3

Xitsonga Literacy Programme
First digital edition 2020

© Bible Society of South Africa 2020

Illustrations © Bible Society of South Africa 1985
Illustrations by Annie Vallotton

All rights reserved. No part of this book may, without prior written permission of the copyright holder, be reproduced or transmitted in any form or by any means, electronic, mechanical or otherwise, either through photocopying, writing, audio recording, or any other system for information storage and retrieval.

Published by the Bible Society of South Africa
P O Box 5500, Tyger Valley 7536, Bellville

www.biblesociety.co.za

Epub-format: ISBN 978-0-7982-2406-2
PDF-format: ISBN 978-0-7982-2405-5